รัฐบาลไทย-ข่าวทำเนียบรัฐบาล-รมช.ศธ."พล.อ.สุรเชษฐ์ ชัยวงศ์" ลงพื้นที่ติดตามผลการขับเคลื่อนนโยบายสำคัญของรัฐบาลด้านการอาชีวศึกษา ที่ จ.นครราชสีมา
วันอังคารที่ 22 สิงหาคม 2560
รมช.ศธ."พล.อ.สุรเชษฐ์ ชัยวงศ์" ลงพื้นที่ติดตามผลการขับเคลื่อนนโยบายสําคัญของรัฐบาลด้านการอาชีวศึกษา ที่ จ.นครราชสีมา
พล.อ.สุรเชษฐ์ ชัยวงศ์ รัฐมนตรีช่วยว่าการกระทรวงศึกษาธิการ ลงพื้นที่ติดตามการดําเนินงานตามนโยบายรัฐบาลด้านการอาชีวศึกษา ก่อนการประชุมคณะรัฐมนตรีอย่างเป็นทางการนอกสถานที่ (ครม.สัญจร)
พล.อ.สุรเชษฐ์ ชัยวงศ์กล่าวว่า การลงพื้นที่ในครั้งนี้เพื่อติดตามผลการขับเคลื่อนนโยบายสําคัญของรัฐบาลด้านการอาชีวศึกษาตามนโยบายของพล.อ.ประยุทธ์ จันทร์โอชา นายกรัฐมนตรีที่ให้ความสําคัญการส่งเสริมและสนับสนุนการศึกษาระดับอาชีวศึกษาเป็นอย่างมาก โดยได้เน้นย้ําเสมอว่า"ผู้เรียนอาชีวศึกษา คือ ผู้ทรงคุณค่าของสังคม (Step Towards Success)"
โดยในการประชุม ครม.สัญจร ภาคตะวันออกเฉียงเหนือได้ลงพื้นที่2แห่ง ที่วิทยาลัยเกษตรและเทคโนโลยีนครราชสีมาอ.สีคิ้ว ซึ่งเป็นวิทยาลัยที่มีจุดเด่นด้านSmart Farmer & Modern Farm และวิทยาลัยเทคนิคสุรนารีอ.โชคชัยซึ่งมีจุดเด่นคือโครงการวิทยาลัยเทคโนโลยีฐานวิทยาศาสตร์(Science-based Technology College)
โอกาสนี้พล.อ.สุรเชษฐ์ ชัยวงศ์ได้ให้แนวทางการดําเนินงานอาชีวศึกษาที่สําคัญโดยสรุป ดังนี้
การลดช่องว่างคุณภาพการศึกษาของสถานศึกษาอาชีวศึกษาให้ใกล้เคียงกันมากขึ้นเพื่อให้สถานศึกษาอาชีวศึกษาทั่วประเทศ914แห่ง แยกเป็นสถานศึกษาอาชีวะของรัฐ428แห่ง และอาชีวะเอกชน486แห่ง มีคุณภาพไม่ต่างกันมากจนเกินไป ดังนั้น สํานักงานคณะกรรมการการอาชีวศึกษา (สอศ.) จึงต้องยกระดับสถานศึกษาที่มีคุณภาพต่ํากว่าให้ขึ้นมามีคุณภาพใกล้เคียงกัน อันจะส่งผลให้มีการผลิตและพัฒนากําลังคนอาชีวศึกษาในพื้นที่ต่าง ๆ ทั่วประเทศเป็นไปอย่างทั่วถึง
การเปิดหลักสูตรสาขาต่าง ๆ ให้สอดคล้องกับศักยภาพของแต่ละพื้นที่โดยการจัดการศึกษาในหลักสูตรต่าง ๆ ต้องทบทวนถึงความสอดคล้องของการพัฒนาประเทศและตามศักยภาพของแต่ละภาคที่แตกต่างกัน โดยอาจนําแนวทางการดําเนินงานสานพลังประชารัฐมาใช้ในการจัดการศึกษา เพื่อให้เกิดการทํางานร่วมกับภาคเอกชนและภาคประชาสังคม4ด้าน คือ Re-branding อาชีวศึกษา, Excellent Model School (EMS), Database of Demand & Supply และStandards & Certification Center
การบูรณาการงานทั้งส่วนกลาง จังหวัด และระดับภาคปัจจุบันมีการแบ่งส่วนภูมิภาคออกเป็น 6 ภาคคือ ภาคกลาง ภาคตะวันออกเฉียงเหนือ ภาคเหนือ ภาคใต้ พื้นที่เขตพัฒนาพิเศษภาคตะวันออก และพื้นที่จังหวัดชายแดนภาคใต้ ดังนั้น เพื่อให้เกิดความสอดคล้องเชื่อมโยงการทํางานร่วมกันตั้งแต่ระดับกลุ่มสถานศึกษา ระดับจังหวัด ไปจนถึงระดับภาค อันจะเป็นการขยายความร่วมมือให้เกิดความเข้มแข็งในระดับประเทศต่อไป จึงขอให้แต่ละภาคนํารูปแบบและแนวทางการจัดตั้งและการดําเนินงานของ "ศูนย์ประสานงานการผลิตและพัฒนากําลังคนอาชีวศึกษา เขตพัฒนาพิเศษภาคตะวันออก" (EEC TVET Career Center)ไปพิจารณาจัดตั้งในแต่ละภาค ภายในปีงบประมาณ 2561 เพื่อประโยชน์ในการพัฒนาด้านข้อมูลกลาง การส่งเสริมสมรรถนะผู้เรียนเข้าสู่มาตรฐานอาชีพ การระดมทรัพยากรและความร่วมมือ การจัดการศึกษาให้สอดคล้องกับการมีงานทํา และการวิจัยและพัฒนา
ให้สํารวจจํานวนและสัดส่วนผู้จบการศึกษาอาชีวศึกษาต่อการมีงานทําเพื่อวางแผนการผลิตผู้เรียนในสาขาอาชีพต่าง ๆ
แนวทางการปรับปรุงพัฒนาสถานศึกษาให้มีความเข้มแข็งโดยสถานศึกษาแต่ละแห่งควรจัดลําดับความเร่งด่วนในการดําเนินงานให้เกิดความสมบูรณ์ยิ่งขึ้น เช่นวิทยาลัยเกษตรและเทคโนโลยีนครราชสีมาซึ่งจัดการศึกษาด้านเกษตรกรรมได้อย่างสมบูรณ์แบบมากอยู่แล้ว แต่ก็ต้องพิจารณาความจําเป็นเร่งด่วนที่จะช่วยเสริมงานด้านต่าง ๆ ให้มีความสมบูรณ์ยิ่งขึ้น เช่น ปรับปรุงถนนในวิทยาลัยเพื่อรองรับการพัฒนาให้เป็นแหล่งท่องเที่ยว การจัดสวัสดิภาพและสวัสดิการครูและบุคลากรทางการศึกษา เพราะเมื่อเพิ่มงานให้คน ก็ต้องสนับสนุนเพิ่มขวัญกําลังใจตามให้ทันด้วย เป็นต้น
แนวทางการให้ความช่วยเหลือแก่พี่น้องประชาชนการดําเนินงานที่ผ่านมาของ สอศ. มีหลายโครงการที่รัฐบาลพร้อมให้การสนับสนุนและดําเนินการอย่างต่อเนื่อง เช่น Fix It Center, อาชีวศึกษาร่วมด้วยช่วยประชาชน, อาชีวะฝีมือชนคนสร้างชาติ แม้กระทั่งสีคิ้วโมเดล ซึ่งเป็นรูปแบบ Smart Farmer & Modern Farm ของวิทยาลัย ก็สามารถช่วยประชาชนในการเพิ่มผลผลิตและรายได้อีกด้วย
●ในการตรวจเยี่ยมวิทยาลัยเกษตรและเทคโนโลยีนครราชสีมาพล.อ.สุรเชษฐ์ ชัยวงศ์ และคณะ ได้เยี่ยมชมโครงการปลูกข้าวหอมมะลิ 105 (Jasmin Rice #105 Farming Project) ซึ่งเป็นการจัดการเรียนการสอนอาชีวศึกษาระบบทวิภาคี ในระดับ ปวส. ที่ได้ร่วมมือกับสยามคูโบต้าในการปลูกข้าวด้วยรถดํานานั่งขับแบบ 6 แถว คันละ6ล้านบาท สามารถดํานาได้ประมาณ 20 ไร่ต่อวัน ข้อดีคือการปักดําต้นกล้ามีความเป็นระเบียบเรียบร้อย ให้ผลผลิตมากกว่าการทํานาแบบหว่านเมล็ด สามารถควบคุมวัชพืชได้อีกด้วย จากนั้นได้เยี่ยมชมโครงการผลิตดอกดาวเรืองเพื่อจําหน่าย (Marigold for Sale Project) เป็นการจัดการเรียนการสอนแบบบูรณาการงานอาชีพ เป้าหมายการผลิตดอกดาวเรืองจํานวน 250,000 ต้น จําหน่ายแก่หน่วยงานภาครัฐและเอกชนผู้สนใจทั่วไป
นอกจากนี้ ได้เยี่ยมชมการเลี้ยงวัว ฟาร์มผลิตไข่ไก่อารมณ์ดี ผลิตภัณฑ์น้ําแกงเปรอะสมุนไพรพร้อมปรุงบรรจุกระป๋อง ผลิตภัณฑ์ไวน์ผลไม้ น้ํานมข้าวโพด เป็นต้น
●สําหรับการตรวจเยี่ยมวิทยาลัยเทคนิคสุรนารีพล.อ.สุรเชษฐ์ ชัยวงศ์ และคณะได้เยี่ยมชมการเรียนการสอนในส่วนของโครงการวิทยาลัยเทคโนโลยีฐานวิทยาศาสตร์ (Science-based Technology College) เช่น สาขาวิชาช่างอุตสาหกรรมฐานวิทย์ ห้องปฏิบัติการฟิสิกส์ เคมี ชีววิทยา เครื่องแขนกลอัตโนมัติ ห้องนิวแมติกส์ การใช้งาน PLC นอกจากนี้ ได้เยี่ยมชมนิทรรศการความก้าวหน้าของสถานศึกษาสังกัดอาชีวศึกษาจังหวัดนครราชสีมา ที่ได้นํามาจัดแสดงภายในวิทยาลัยแห่งนี้ด้วย
นายสรศักดิ์ แก่งกระโทก นักศึกษาจากวิทยาลัยเทคนิคสุรนารีได้ให้สัมภาษณ์ถึงการเรียนสายอาชีวศึกษาว่า ปัจจุบันเรียนระดับปวส. ปี2วิทยาลัยได้ส่งไปฝึกวิชาชีพที่บริษัทพีซีเอส พรีซีซัน เวิร์ค โดยฝึกงานด้านการควบคุมเครื่องฉีดอลูมิเนียม มีรายได้จากการฝึกงานด้วยเดือนละ18,000บาท ทําให้นําเงินดังกล่าวไปซื้อรถจักรยานยนต์เพื่อให้ครอบครัวใช้ในชีวิตประจําวันได้ จึงขอเชิญชวนเพื่อน ๆ ที่กําลังตัดสินใจอยู่ หากมาเรียนอาชีวะ ได้ไปฝึกงาน บริษัทหลายแห่งจะให้สิทธิสวัสดิการเทียบเท่าพนักงานปัจจุบันทุกประการตั้งแต่วันแรกที่เริ่มฝึกอาชีพ และไม่มีเงื่อนไขและข้อผูกมัดใด ๆ ทั้งสิ้น
บัลลังก์ โรหิตเสถียร:สรุป/รายงาน
ยุทธพงศ์ เลือกกลั่นดี:ถ่ายภาพ